Pernille Vermund (LA), 2025-05-07:
I Liberal Alliance vil vi rigtig gerne gøre det lettere både at drive virksomhed i Danmark, men også at etablere virksomhed i Danmark, og hensigten med lovforslaget og hensigten med den aftale, som ligger bag lovforslaget, er sådan set også positiv, altså at man vil gøre det lettere for virksomheder – produktionsvirksomheder – at etablere produktion i op til fem industriområder, som skal udpeges, og at man vil lave en såkaldt one stop-ordning.
Når jeg kigger til højre mod formanden her, er det jo, fordi vi ikke må tale engelsk her på talerstolen, men det hedder det i forslaget, så jeg tænker, at det er okay i dagens anledning.
Det lyder alt sammen meget fint.
Når vi alligevel er kritiske, og når vi ikke er med i aftalen, er det, fordi vi er vanvittig bekymrede for, at det her bliver ikke bare et tomt slag i luften, men faktisk også mere bureaukrati og spildte skattekroner, som ikke har den reelle effekt, som man ønsker.
Når vi er bekymrede, er det på grund af noget af det, vi spurgte om, da vi forhandlede, og som vi også kan se der er sat spørgsmålstegn ved i høringssvarene.
En del af lovforslaget er en sagsbehandlingstid på 18 måneder.
Det er, ud over hvad der måtte komme af miljøsager, godkendelser, planarbejde osv., men altså en sagsbehandlingsgaranti på 18 måneder.
Ministeren kunne i forhandlingerne ikke svare på, og ministeriet kan i lovforslagets høringssvar heller ikke svare på, hvad sagsbehandlingstiden er i dag.
Ergo bruger man penge på at lave en garanti, som man i virkeligheden ikke ved om er en forbedring eller en forværring, og vi kan jo også se i høringssvarene, at der er flere af organisationerne, som mener, at det her må kunne gøres hurtigere.
Det næste er, at der jo heller ikke er nogen sanktioner, hvis den her sagsbehandlingsgaranti ikke overholdes.
Så kan man sige: Nå ja, men det kan jo være en intention.
Det er flere administrative ansatte i Miljøstyrelsen, i Styrelsen for Grøn Arealomlægning og Vandmiljø, i Plan- og Landdistriktsstyrelsen, i Energistyrelsen og ikke mindst i Erhvervsstyrelsen – det er altså Erhvervsstyrelsen, som jo er vokset enormt i antallet af administrative medarbejdere i fru Mette Frederiksens tid som statsminister.
Det burde være muligt inden for det område at finde nogle mennesker, som ikke længere laver det, de i sin tid blev ansat til, og enten bede dem om at finde et andet arbejde eller sørge for, at de brugte ressourcerne på det her, hvis de ellers har kompetencerne.
Så det her er potentielt flere offentlige midler, altså flere skattekroner, og flere bureaukrater til noget, som vi ikke ved om reelt virker.
Men den her forventning har vi jo også læst om, da vi lavede en affaldshåndteringsaftale, og vi har kendt den fra alle mulige andre områder, og det, der ofte sker, og som jo også er risikoen her, er, at vi ansætter nogle flere bureaukrater i staten, men at der ikke bliver luget tilsvarende ud i bureaukraterne ude i kommunerne; man finder bare på noget andet arbejde, som de skal lave, og så er vi lige vidt.
Så alt i alt har vi en bekymring om, at vi ikke har nogen garantier for, at de enormt fine intentioner om at gøre det lettere både at etablere og drive virksomhed i Danmark bliver opfyldt.
Til gengæld kan vi se, at der afsættes 30 mio. kr. om året, og vi kan også se, at der bliver ansat et antal nye bureaukrater, og det er bestemt ikke vand på Liberal Alliances mølle.
Så med de bemærkninger kan jeg meddele, at Liberal Alliance ikke støtter forslaget.